মানব সভ্যতার প্রথম আত্মপ্রকাশ কোথায়, কখন এবং কীভাবে ঘটেছিল, সে সম্পর্কে বিভিন্ন মত থাকতে পারে। যদি মানুষের সম্পর্ককে যা মানবের বংশবৃদ্ধির প্রধান মাধ্যম সভ্যতার গুরুত্বপূর্ণ অংশ ধরা হয়, তাহলে স্বীকার করতে হবে, প্রথম মানব-মানবী অর্থাৎ বাবা আদমের সাথে মা হাওয়ার বিবাহ বন্ধন ছিল মানব সভ্যতার প্রথম বিকাশ। বর্ণিত আছে যে, হযরত আদম (আ.) জান্নাতে অনেক দিন অবস্থান করে একাকিত্ববোধ করতে থাকেন, সেখানে সকল প্রকারের সুযোগ-সুবিধা ও আরাম-আয়াশের উপকরণ থাকা সত্ত্বেও একাকিত্ব ও নির্জনতায় তার মধ্যে ভয়ভীতির সঞ্চার হতে থাকে। এ অবস্থায় আল্লাহতায়ালা হযরত হাওয়াকে সৃষ্টি করেন এবং নিকাহের মাধ্যমে আদম (আ.)-এর সঙ্গিনী করেন। আল্লাহ তাদেরকে নির্দেশ প্রদান করেন, জান্নাতের সর্বত্র তারা অবাধে বিচরণ করতে পারবেন এবং প্রত্যেক বস্তু দ্বারা উপকৃত হতে পারবেন কিন্তু একটি বৃক্ষ নির্দিষ্ট করে বললেন, উহার ফল খাবে না, এমন কি উহার ধারেকাছেও যাবে না।